b'\n_START_ARTICLE_\nYrsa Stenius\n_START_PARAGRAPH_\nYrsa Carola Stenius (7. tammikuuta 1945 Helsinki \xe2\x80\x93 18. toukokuuta 2018 Tukholma, Ruotsi) oli Ruotsissa asunut suomenruotsalainen toimittaja ja kirjailija.\n_START_SECTION_\nUra\n_START_PARAGRAPH_\nYrsa Steniuksen vanhemmat olivat arkkitehti Olof Stenius ja n\xc3\xa4yttelij\xc3\xa4 Dorle von Wendt; toimittaja Geo Stenius on h\xc3\xa4nen veljens\xc3\xa4. Stenius opiskeli muun muassa kirjallisuutta Helsingin yliopistossa 1964\xe2\x80\x931970. Opiskeluaikanaan h\xc3\xa4n ehti my\xc3\xb6s toimia Studentbladetin p\xc3\xa4\xc3\xa4toimittajana 1968. Stenius kuului 1960-luvun opiskelijaradikaaleihin, ja puoluekannaltaan h\xc3\xa4n oli pitk\xc3\xa4n linjan sosiaalidemokraatti. _NEWLINE_H\xc3\xa4n toimi helsinkil\xc3\xa4isen Arbetarbladetin p\xc3\xa4\xc3\xa4toimittajana 1973\xe2\x80\x931979, kunnes h\xc3\xa4n siirtyi 1979 Ruotsiin ja Aftonbladetin toimitukseen. Stenius toimi Aftonbladetissa muun muassa poliittisena p\xc3\xa4\xc3\xa4toimittajana. H\xc3\xa4n kirjoitti kolumneja useisiin lehtiin._NEWLINE_Stenius toimi vapaana kirjailijana sek\xc3\xa4 Aftonbladetin ja Uutisp\xc3\xa4iv\xc3\xa4 Demarin kolumnistina. Kirjailijana h\xc3\xa4net tunnettiin Albert Speerin ja Jussi Bj\xc3\xb6rlingin el\xc3\xa4m\xc3\xa4\xc3\xa4 kuvaavista teoksistaan._NEWLINE_Steniuksen teos Totuudesta ja valheesta (2005) kertoo valheesta ja sen eri muodoista. T\xc3\xa4m\xc3\xa4 oli tuttu teema Steniukselle, joka jo Speer-teoksessaan k\xc3\xa4sitteli Hitlerin luotetun suhtautumista totuuteen ja el\xc3\xa4m\xc3\xa4\xc3\xa4n suurena valheena._NEWLINE_Steniuksen teos Koiria, rakkautta ja surua (2008) on omael\xc3\xa4m\xc3\xa4kerrallinen teos, jossa h\xc3\xa4n kertoo el\xc3\xa4m\xc3\xa4st\xc3\xa4\xc3\xa4n koiriensa kautta. Steniuksella oli el\xc3\xa4m\xc3\xa4ns\xc3\xa4 varrella lukuisia m\xc3\xa4yr\xc3\xa4koiria, ja h\xc3\xa4n hahmottikin el\xc3\xa4m\xc3\xa4ns\xc3\xa4 koiriensa mukaan. _NEWLINE_Stenius valittiin Ruotsissa lehdist\xc3\xb6asiamieheksi (PO eli allm\xc3\xa4nhetens pressombudsman) toukokuussa 2007. H\xc3\xa4n astui virkaan syyskuun puoliv\xc3\xa4liss\xc3\xa4 2007 ja j\xc3\xa4i el\xc3\xa4kkeelle huhtikuussa 2011. H\xc3\xa4n joutui voimakkaan kritiikin kohteeksi Expressen-lehteen liittyv\xc3\xa4st\xc3\xa4 p\xc3\xa4\xc3\xa4t\xc3\xb6ksest\xc3\xa4\xc3\xa4n. Jutussa v\xc3\xa4itettiin, ett\xc3\xa4 Jan Guillou on neuvostoagentti. Guillou vetosi lehdist\xc3\xb6asiamieheen eli Steniukseen, joka antoi lehdelle langettavan tuomion. P\xc3\xa4\xc3\xa4t\xc3\xb6s vuoti julkisuuteen ennen kuin se ehti lopulliseen k\xc3\xa4sittelyyn lehdist\xc3\xb6n mielipideneuvostoon (Pressen opinionsn\xc3\xa4mnd), ja Stenius sai moitteita muun muassa siit\xc3\xa4, ett\xc3\xa4 h\xc3\xa4n oli k\xc3\xa4ytt\xc3\xa4nyt sanaa spion (vakooja) lehden k\xc3\xa4ytt\xc3\xa4m\xc3\xa4n sanan agent (agentti) sijasta. Neuvoston p\xc3\xa4\xc3\xa4t\xc3\xb6s oli kuitenkin lehdelle vapauttava. _NEWLINE_Stenius vihittiin kunniatohtoriksi \xc3\x85bo Akademissa vuonna 2008.'